
Acolada nr. 12 decembrie 2022 


Morbul multiplei personalităţi în familia Moscu din 
Domnișoara Christina 


Motto: „Talentul unui scriitor 
este de la Fiul, geniul îi este de la 
Duhul Sfânt” (după Leon Bloy, 
citat de Mircea Vulcănescu). 
„Fulgurantă personalitate pe ce- 
rul literelor românești, cu strălu- 
citele sale daruri, Mircea Eliade 
este un romancier predestinat”, 
scria Perpessicius. 


Ajuns în vara lui 1944 să-i 
facă lui Mircea Eliade o vizită în 
Portugalia, Horia Stanca a avut 
o inspiraţie riscantă întrebându-l, 
când ambii se găseau pe plajă, 
care ar fi cea mai perfectă poezie 
eminesciană (9. Cu asemenea în- 
trebare, s-a încins între ei o pasionantă discuție. Atât de lungă şi de inte- 
resantă încât, în final, le-a provocat o „insolaţie eminesc-oceanică”, scrie 
fratele poetului Radu Stanca. Zărindu-l în loja vecină pe Mircea Eliade 
la un concert de la Ateneu, Mărgărita Vulcănescu a sesizat că privirile 
publicului se îndreptau preponderent spre Eliade şi nu spre Dan Botta sau 
spre soţul ei, Mircea Vulcănescu, și că „son long voyage en Inde, ses ro- 
mans tellement recherches du public Pont rendu mysterieux et celebre.” 
(Memorii-Jurnal, vol. L, 2013. p. 277). 

În 1943 se reeditase la București una dintre capodoperele scrisului eli- 
adesc, Domnișoara Christina, în care străluceau pe alocuri sublime versu- 
ri eminesciene din Luceafărul şi din Strigoii. Dar este de presupus că Mir- 
cea Eliade, în discuţia din 1944 cu Horia Stanca, ataşat de presă al Legaţiei 
României la Berlin, nu a făcut nici o referire la „strania şi tulburătoarea 
Christina” din romanul citit „cu multă încordare” de Cioran (Scrisoare 
către Mircea Eliade, 8 dec. 1936). Încă din 1921 poemul Luceafărul fusese 
prelucrat sub formă de operă de baritonul şi compozitorul Nicolae Bretan 
(1887-1968), născut în zona curat românească a Năsăudului, intrată în 
componenţa Ungariei ca urmare a Dictatului de la Viena. Din Jurnalul 
lui Mircea Eliade aflăm că, pentru smulgerea prin şantaj a jumătăţii de Ar- 
deal, s-a argumentat în 1940 cu falsuri furnizate de istoricii maghiari. „Nu 
cerem de la lume decât putinţa dezvoltării pacinice —scria Eminescu pe 11 
aprilie 1878. Nu voim decât să putem fi un stat de cultură în această parte 
înăsprită a Europei” (apud. Al Husar, Avem o misiune, 2004, p.271). După 
ocuparea Transilvaniei de Nord-Vest de către armata lui Horty, grăbită să 
purifice etnic jumătatea de Ardeal primită de la Hitler, baritonul Nicolae 
Bretan s-a refugiat la Timişoara. Pentru că în Năsăud, 167 de români fus- 
eseră uciși cu bestialitate O. Odată cu noua administraţie maghiară, din 
septembrie 1940 începuseră masacrările în masă ale românilor rămaşi 
majoritari şi trimiterea evreilor ardeleni în lagărele naziste. La Timişoara, 
Nicolae Bretan a transformat poemul eminescian „Strigoii” în spectacolul 
de operă „Arald”, compus în 1942. „După lunga eclipsă care se abătuse 
asupra culturii românești” , premiera operei „„Arald” s-a montat la Iaşi 
în 1982, mult după decesul valorosului compozitor român din perioada 
interbelică. Doar cu un an înainte de marea trecere, e posibil să fi aflat 
şi Bretan, marginalizat până la moarte de „torționarii culturii româneşti” 
(ibid.), că în parcul Ateneului fusese înălțată hieratica statuie a lui Emi- 
nescu realizată de Gh. Anghel, inspirat de chipul din tinereţe al poetului 
4. În puţinul pe care l-a scris despre beletristica eliadescă, lon Negoiţescu 
decriptează o „puternică influență eminesciană asupra prozei de tinereţe 
a lui Mircea Eliade”. Pornit de la observarea întrepătunderii lumii vii cu 
lumea morţilor, criticul literar, într-o lacună de inspiraţie, găseşte influenţe 
eminesciene nu numai în Domnișoara Christina şi în Șarpele, ci şi în 
Secretul Doctorului Honigberger şi în Nopți la Serampore 9. Transferat 
în proza eliadescă ar fi fost mai cu seamă acel fantastic eminescian care 
apare în Luceafărul şi în Strigoii. Pentru Negoiţescu, inserțiunea versurilor 
din Luceafărul şi din Strigoii ar avea în Domnișoara Christina „funcţia 
precisă de a transpune vraja lirismului eminescian în noua plăsmuire” care 
reia tema Luceafărului,cu deosebirea că un bărbat este ispitit de duhul unei 
moarte: „Când doamna Moscu recită Sandei versurile poetului, perspecti- 
va în fantastic se deschide la fel de larg ca şi prin rostirile eminesciene noc- 
turne ale Christinei” scrie lon Negoiţescu în textul Mircea Eliade sau de 
la făntastic la oniric %. Spre deosebire de o asemenea opinie, noi credem 
că, în Domnișoara Christina, versurile citate din Luceafărul şi din Strigoii 
au fiecare rostul lor particular. Spre exemplu, cele din Srrigoi; marchează 
înfrângerea rezistenţei lui Egor la asalturile amoroase ale nimfomanei fan- 
tome. Cucerit de-a binelea, „înecat în greață și în voluptate” (p.120), pic- 
torul a auzit rostită lângă ei frântura de poem: „Arald, nu vrei pe sânu-mi 
tu fruntea ta s-o culci?/Tu zeu cu ochii negri... O! ce frumoși ochi ai.../ Las” 
să-ţi înlănțui gâtul cu părul meu bălai.../ Viaţa, tinereţea mi-ai prefăcut-o-n 
rai-/ Las” să mă uit în ochii-ţi ucigător de dulci! ” (Domnișoara Christina, 
1991, p.121). Crezând că visează şi „nimeni nu-l sileşte să se trezească”, 
tânărul spune duhului întrupat al frumoasei Christina că „acum o iubeşte” 
(cap. XVI, p.122), după ce strigoaica tocmai se avântase să imagineze 
minunea nemaivăzută de a rămâne împreună cu Egor care să fie numai 
al ei, să n-aibă a-l împărţi cu Sanda. De la bun început alegerea poemului 
Luceafărul intenţionase a semnala posibila asemănare de situație: „„...Și 
dacă au fost fete care s-au îndrăgostit de luceferi, de ce nu te-ai putea și 
tu îndrăgosti de mine?” l-a întreabat pe Egor fantoma tinerei nimfomane. 
Într-adevăr, domnișoara Christina fusese ucisă de amantul ei turbat de ge- 
lozie, când a văzut-o că face amor cu țăranii răsculați la 1907, invitați doi 
câte doi în iatacul ei, în care-i aştepta goală. 

Într-o primă instanță, răspunsul lui Egor apare identic cu răspunsul 
pe care-l dă Luceafărului fata de împărat: „Nu pot... Mi-e frică de tine!” 
(p.80). Într-o a doua instanţă, firul epic al romanului pare a se reîndrep- 
ta către basmul iubirii dintre doi îndrăgostiți de esențe cu totul diferite O. 
Vraja iubirii nefireşti dispare însă pe neașteptate, odată cu sesizarea urmei 


glonţului tras de amant. Urma sângerândă a rănii, rămasă proaspătă pe 
trupul strigoaicei, îl face pe Egor să reajungă cu picioarele pe pământ şi să 
aleagă calea tradiţională a unicei dezlegări posibile. 

La o privire superficială, versurile eminesciene par reproduse în ro- 
man pentru că Eminescu fusese poetul preferat al nimfomanei devenită 
strigoi, după ce o luase pe calea destrăbălării şi a cruzimii de la 16-17 ani. 
Vizitând în noapte şi în vis pe tânărul pictor Egor Paşchievici, singurul 
rămas din mulțimea de musafiri care se grăbiseră să părăsească acele lo- 
curi necurate, decedata soră a doamnei Moscu îi reproduce pasajul prin 
care îndrăgostita fată de împărat îi spune Luceafărului următoarele cuvin- 
te: „Mă dor de crudul tău amor/ A pieptului meu coarde, Şi ochii mari 
şi grei mă dor, Privirea ta mă arde...” Strofa din Luceafărul este recitată 
la prima vizită a domnişoarei Christina, când iubirea dintre strigoaică și 
pământeanul pictor era pură închipuire. Fiindcă, în acea primă noapte, pri- 
virea lui Egor n-ajunsese aprinsă de focul dragostei. Nici pentru Sanda, 
nici pentru domnişoara Christina, femeia-vampir care, alegându-l să-i fie 
amant, și nu o sursă oarecare de sânge, i s-a adresat cu apelativul „dra- 
gostea mea”. Spuse înainte de vreme, versurile din Luceafărul sunt şi ele 
perfect nelalocul lor. Căci ce poate fi mai deplasat decât să-i spui unui 
tânăr care n-a dat nici un semn că te-ar iubi, că te doare iubirea lui? În cap- 
tivantul roman, rolul acestei strofe ne pare a fi tocmai acela de a semnala 
că ceva nu este aşa cum s-ar vedea cu o privire grăbită. La prima ei reci- 
tare, strofa scotea în evidență nepotrivita asociere între două situații care 
nu ajunseseră a semăna între ele. Recitate de doamna Moscu în camera 
Sandei — anemiată de mătuşa ei decisă a o lichida —, a doua invocare a ace- 
lorași versuri face să transpară multipla personalitate a gazdei, „locuirea” 
% ei de către duhul surorii pe care o visează adesea, cum i se întâmplă şi 
micuţei Simina. Suprapunerea personalității domnişoarei Christina, care, 
în viaţă fiind, avusese bizara plăcere de a omori pui de păsări, apare şi la 
intrarea d-nei Moscu în camera Sandei la miez de noapte, ţinând în pumni 
un pui negru luat dintr-un cuib (p. 117). În scena distrugerii portretului şi 
a iatacului domnișoarei Christina, doamnei Moscu i se substituie o a treia 
personalitate, cea a mamei sale spunându-le în 1907 ţăranilor răsculați că 
au pus foc la casă uitând că are şi ea copii (p.135). Ultima invocare a stro- 
fei din Luceafărul este parţială, „Și ochii mari și grei mă dor, / Privirea ta 
mă arde...”. Ea pare să indice că versurile s-au încrustat în chiar pelicula cu 
filmul vieții lui Egor Pașchievici trecut nu doar de vămile somnului, cum 
scrie explicit Mircea Eliade, ci şi de vămile vieții. 

Fascinantul roman, scris când avea doar 29 de ani, cuprinde şi teme pe 
care Mircea Eliade le va dezvolta în beletristica din exil. În Domnișoara 
Christina apare tema „„scorburii în care omul se simte singur, îngropat de 
viu şi fără de scăpare” (p.143) care este reluată în 1963 în povestirea Podul 
9. Motivul personajului Radu Prajan, aflat în vis sau în lumea de dinco- 
lo, a cărui figură îşi schimbă înfăţişarea, semănând cu figura profesorului 
Nazarie ținând-o pe Simina în braţe, reapare în nuvela /van. În această 
povestire din 1968, chipuri de persoane decedate cunoscute de Darie 
începuseră să semene cu figura muribundului Ivan trecut pe tărâmul de 
dincolo 49. După ce strania doamnă Moscu se hotărâse cu greu să nu mai 
declame din poetul preferat al surorii ei, împuşcată în urmă cu treizeci de 
ani, fantoma domnişoarei Christina se lasă ghicită și în spatele apelativului 
„dragostea mea”. Slăbită de sângele cu care se hrănise din ea mătușa-vam- 
pir, Sanda i se adresează astfel lui Egor, cu care abia dacă începuse să se 
tutuiască. Nefireasca intimitate l-a cutremurat pe tânărul care brusc şi-a 
amintit de vizita nocturnă a strigoaicei şi a replicat, făcând-o pe Sanda să 
plângă: „Nu-mi spui fu, [Sanda], lucrul acesta”. Aici se subînţelege cu 
ușurință ce a intenționat să sublinieze Egor: Nu Sanda 1-a spus „dragostea 
mea”, ci duhul Christinei care a luat-o şi pe ea în posesie, conferind şi 
anemiatei fete o dublă personalitate. Lucrul devine şi mai evident odată 
cu îndărătnicia Sandei de a nu-i povesti lui Egor pe unde s-a preumblat. 
Refuzul ei este însoțit de o ciudată frică de tânărul pictor. Ceea ce-l face pe 
Egorsă pună corect diagnosticul bolii ei subite: „O fură şi pe ea, o farmecă 
şi pe ea.” (p.76). 

Logodit deja cu Sanda, Egor este atras în cursă de Simina, „locuită” 
la rândul ei de femeia-vampir și nu „îndemoniată”, cum greşit scrisese 
Eugen Simion, pentru care domnişoara Christina ar fi un „personaj ab- 
sent” iar Simina ar fi fost „personajul central al romanului”. Nimfomana 
stafie ştie cu precizie că pictorul va fi pentru „mica vrăjitoare” o pradă de 
zile mari. În întâmplarea care se va păstra foarte puţin timp în memoria 
lui Egor, atât el, cât şi Simina, au fost mai mult sau mai puţin marionete 
ghidate de strigoaică. Scena din pivniţă se petrece în prezența duhului 
Christinei pe care doar Simina îl vede şi care în schimb îi produce o terib- 
ilă spaimă tânărului, care își pierde complet controlul asupra propriei sale 
fiinţe. „Petrecerea” în trei trimite gândul la o pisică mamă care-i aduce 
pisoiului ei un şoricel viu să se joace. Simina râde cu un râs care „nu mai 
semăna cu râsul ei obişnuit. Și glasul ei era schimbat, poruncitor, senzual, 
feminin” (p. 93). Supus de puterile diavolești ale domnişoarei Christina, 
Egor are ochii împăienjeniți şi auzul ațintit la poruncile venite odată cu 
„glasul fermecat al Siminei”. Când mica strigoaică setoasă de sânge își 
înfige dinții în buzele lui, Egor „simți o neînchipuită, cerească și sfântă 
dezmierdare” (95). 

Pe calea visului, tânărul aflase cu o noapte înainte puterea dom- 
nișoareu Christina de a porunci oamenilor morți, precum Radu Prajan, 
şi posibilitatea ei de a-l chema pe Celăla/r: „Eu ţi-am adus aici teroarea 
Celuilalt, mai rău şi mai drăcesc decât mine... Mă vei iubi... Ai văzut ce 
ușor mi-a fost să te sugrum de groază. Cineva a fost lângă tine şi a fost 
de-ajuns ca să te pierzi. Cineva pe care nu-l cunoşti, dar pe care nu-l vei 
uita niciodată. Şi ca el sunt sute şi mii şi toți ascultă de porunca mea. Egor, 
iubitule... Cum te vei arunca în braţele mele!” (p.82-83). 


În anul când a conceput romanul Domnișoara Christina, Eliade se 
ocupase de editarea a două volume din scrierile lui Hașdeu. Și nu e greu 
de imaginat că fantoma Iuliei, comunicând prin scriere automată cu Bog- 
dan Petriceicu Hașdeu (2 I-a făcut să-și pună problema „tinereţii oprite 


în loc” (M.E.). Numai că în Domnișoara Chistina o asemenea problemă 
capătă reliefuri noi şi spectaculoase, prin alegerea temei ținând de mitul 
popular al strigoiului. Mit încă şi mai complicat, prin „locuirea” strigoaicei 
în rudele ci, dintre care doar Sanda se făcuse vinovată de a o fi „uitat”. 
Și, desigur, prin capacitatea femeii-vampir de a-și alia duh diavolesc, che- 
mat să-l îngrozească într-atât de mult pe Egor, încât să-i pară o binefacere 
prezenţa Christinei, pe care s-o vadă altfel. Atmosfera de basm terifiant 
este amplificată prin înşiruirea în vis a blestemăţiilor ce-i stau la-ndemână 
strigoaicei, dacă tânărul continuă să repete că ea e moartă iar el viu şi dacă 
mai fuge, împotrivindu-se insistentelor ei avansuri erotice: „Aș fi putut să- 
ți îngheţ gândul și să-ți usuc limba, spuse ea. Aș putea oricând să te am în 
puterea mea, Egor!... Mi-e uşor să te farmec, să fac tot ce vreau din tine... 
M-ai urma şi tu, ca ceilalți... Şi sînt foarte mulţi, Egor... Nu mi-e teamă de 
rugăciunile tale... Dar pe tine nu vroiam să te ucid, dragostea mea, cu tine 
vroiam să mă logodesc... Curând ai să mă vezi şi altfel... Ai să te deştepţi 
acum, când vreau eu, ai să te deştepţi.” (p.81). 

În povestirea Nouăsprezece trandafiri — scrisă în 1979, când i-a fă- 
cut lui Camilian Demetrescu (> prima vizită în Italia, regizorul Ieronim 
Thanase, personaj care apăruse şi în Uniforme de general 4% afirmă lim- 
pede următoarele: „Ştiu că omul, ca și Cosmosul, au mai multe dimensi- 
uni decât cele pe care le-am învăţat la școală, aici, în Occident” 4. Din 
păcate, pentru toți comentatorii romanului Domnișoara Christina, cele 
învăţate la şcoală au devenit literă de lege, împiedicându-i să priceapă 
beletristica „celui mai mare istoric al religiilor din sec. XX”. 


Isabela VASILIU-SCRABA 


Note: 


!-vezi Isabela Vasiliu-Scraba, Foria Stanca despre Mircea Eliade, 
https:/Avww.youtube.com/watch?v=IvOT3kDXBxe . 

Din cauza masacrelor şi a terorii dezlănţuite pe teritoriul românesc 
alipit Ungariei (sept. 1940 — oct. 1944) prin Dictatul de la Viena, 200000 
de români s-au refugiat în România şi 280000 au fost expulzati cu de-a sila 
din Transilvania de Nord-Vest. Mulţi dintre românii rămaşi au fost arun- 
caţi de administrația maghiară în lagărele de la Satu Mare, Carei, Târgul 
Mureş, Marghita, Someşeni, Zalău, Priscop-Landany şi în închisorile din 
Cluj, Oradea, Gherla, Sighet, Baia Mare, Sf. Gheorghe si din interiorul 
Ungariei (Seghedin, Debrețin, Budapesta, Bekes-Csaba, etc). Masacrele, 
omorurile, schingiuirile cu scosul ochilor, zdrobitul membrelor, bătutul 
cuielor în spinare împreună cu steagul românesc, spânzurare cu capul în 
jos pînă la pierderea minților, înjungheri cu baioneta si aruncarea în celule 
pentru o moarte lentă, violarea şi injunghierea femeilor tinere, măcelărirea 
copiilor, femeilor insarcinate și bătrânilor, masacrele în massă cu focuri de 
mitralieră au totalizat 19040 de atrocități în judeţele Bihor (3598), Ciuc 
(538), Cluj (6256), Maramureş (284), Mureş (2534), Năsăud (167), Odor- 
hei (179), Satu Mare (1216), Salaj (1880), Someş (1623), Trei Scaune 
(765), toate petrecute între 1 sept. 1940 si 15 mai 1941 (vezi Teroarea 
horbstă din Nord- Vestul României între sept. 1940 şi oct. 1944, Bucureşti, 
Ed. Politică, 1985 şi „Almanahul Steaua”, Cluj-Napoca, 1985). La aceste 
acţiuni de purificare etnică a teritoriului ocupat din străvechime de români 
s-au adăugat evacuarea administrativă a 60000 de români trimişi de ad- 
ministrația hortystă în lagăre de muncă, de unde s-au reîntors 8000 de 
români, precum si trimiterea românilor pe linia întâi a frontului, ceea ce 
a dus la “100000 de victime în cazul armatei a 2-a maghiare la cotul Do- 
nului” (cf. Mircea Tudoran, în „Jurnalul literar”, București, noiembrie-de- 
cembrie, 2003, p 16). 

“vezi Camilian Demetrescu, Marea impostură: Jules Perahim (1914- 
2008), torționarul nedreptăţit, în vol.: C.Demetrescu, Exil, Ed. Albatros, 
1997, pp. 133-147. 

“vezi Vasile Băncilă, Gheorghe Anghel. Profil de medalie, în vol. 
V. Băncilă, Portrete şi semnificaţii, prefaţă acad. Zoe Dumitrescu-Buşu- 
lenga, Bucureşti, 1987, pp.257-290. A se vedea şi Camilian Demetrescu, 
Din catacombele realismului socialist — marii excluşi: Gh. Anghel şi lon 
Țuculescu, în: C. Demetrescu, Exi], vol.II, Ed. MNLR, 2009, pp.258-262. 

“vezi Isabela Vasiliu-Scraba, Occultisme tantrice la Serampore, în 
„„Acolada”, Satu Mare, nr.6/ 2021 şi nr. 7-8/2021. 

“vezi on Negoiţescu, Scriitori moderni, vol. IL, Ed. Eminescu, 1997, 
pp. 271-272. 

"vezi Isabela Vasiliu-Scraba, Cunoașterea-reamintire, cosmogo- 
nie şi metamorfozele lui Flyperion, https://isabelavs2.wordpress.com/ 
isabelavs-hyperion-anamnesis/ . A se vedea și Isabela Vasiliu-Scraba, 
Luceafărul —esenţa noumenală a iubirii, bttps:/hrww.youtube.com/ 
watch?v=RHRNya4Pk5w . 

%vezi Pere Francois Brune, Les morts nous parlent, vol. II, sau, https:// 
www.youtube.com/watch?v=HqjW zgcb9jw, de la min. 20:40 . 

“vezi Isabela Vasiliu-Scraba, Peștera lui Platon şi peștera eliadescă 
(despre nuvela „Podul din 1963), în rev. „Acolada” nr. 4/ 2022. 

1-vezi Isabela Vasiliu-Scraba, Bo/șevic inamic şi amic sau călătoriile 
PSYale lui Darie (despre nuvela „Ivan ” de M. Eliade), în rev. „Acolada” 
nr. 5/ 2022. 

"-vezi Eugen Simion, Mircea Eliade: Nodurile şi semnele prozei, laşi, 
Ed. Junimea, 2006, p.152. 

"2vezi Isabela Vasiliu-Scraba, Un loc geometric al artei, religiei şi 
filosofiei: Castelul celor două ulii Hașdeu, https://isabelavs2.wordpress. 
com/hasdeu3 1castel/ . 

'5vezi Isabela Vasiliu-Scraba, Mircea Eliade despre arta lui Camilian 
Demetrescu, bttps:/Avww.youtube.com/watch?v=Wa-PPAo2z_0. 

"vezi Isabela Vasiliu-Scraba, Statul-închisoare și artistul adevărat 
(despre „Uniforme de general” de M. Eliade), în rev. „Acolada” nr. 1/ 
2021, pp.12-13. 

'Svezi Isabela Vasiliu-Scraba, Dresaţi să-l uite pe Albini (despre 
„Nouăsprezece trandafiri”, de M. Eliade), în rev. „Acolada” nr. 3/ 2022. 

